ČUDNA ŠUMA - POŠTUJTE NAŠE ZNAKOVE

Tekst pjesme: KULIŠ IVAN

Izniknula čudna šuma  
pored svake ceste, puta  
pa pomaže maloj glavi  
izgubljenoj da ne luta  
  
čudna stabla, jako tanka  
krošnje svakakvih oblika  
i bez lišća, i bez granja  
a na svakoj neka slika  
  
ili kvadrat, ili trokut  
a često je okrugla  
put do škole najavljuje  
i opasnost iza ugla  
  
gdje je zebra, gdje se smije  
a gdje nesm'je prijeći cestu  
i kada je puno bolje  
mirno ostati na mjestu  
  
čuvajte nas, pazite nas  
jer znakovi su premalo  
valjda je i odraslima  
do djetinjstva našeg stalo  
  
čuvajte nas, pazite nas  
jer su naša srca plaha  
i vaša nam sad pomoć treba  
da rastemo bez straha